Polisie gryp onderwyser wat glo teisterSkermskoot uit die video. ŉ Onderwyser van die Hoërskool Dundee in KwaZulu-Natal is verlede week deur die polisie van die skoolterrein af verwyder nadat hy glo ŉ leerder seksueel aangerand het. Luidens ŉ omsendbrief wat deur die skool uitgereik is, het die betrokke onderwyser na bewering die gru-daad tydens skoolure gepleeg. “Dit is met hartseer dat ons verneem dat ŉ onderwyser met ŉ departementele pos na bewering ŉ leerder seksueel aangerand het,” sê die woordvoerder van die skoolbeheerliggaam. Die skool het glo onmiddellik die ouers van die voorval in kennis gestel en die leerder na die skool se sielkundige geneem vir ondersteuning. Sy is later na die Dundee-hospitaal se krisissentrum geneem vir ŉ ondersoek en behandeling. Die polisie is glo kort daarna ontbied en die betrokke onderwyser is op die skoolterrein in hegtenis geneem. ŉ Klag van seksuele aanranding is teen hom aanhangig gemaak. “Die voorval is by die provinsiale departement van onderwys aangemeld en ŉ volledige ondersoek na die saak is van stapel gestuur,” sê die woordvoerder. Ouers en lede van die gemeenskap het verlede week by die skool opgeruk terwyl die onderwyser in hegtenis geneem is. Sedertdien het die skoolhoof ook onder die woede van die gemeenskap deurgeloop met talle mense wat op sosiale media eis dat die hoof sy bedanking inhandig. “Die reaksie op hierdie voorval was uiters gewelddadig en dit is te verstane dat die gemeenskap ook hul woede oor die voorval wil uitspreek. “Die beheerliggaam wil egter die gemeenskap verseker dat ons alles in ons vermoë sal doen om stabiliteit en veiligheid by die skool te verseker.” Sedert die voorval het die onderwyser vlugtig in die Dundee-landdroshof verskyn, berig Northern Natal News. Hy sal na verwagting Maandag weer in die hof verskyn waar hy aansoek om borgtog kan doen. A teacher from Dundee High School in KZN was arrested earlier this week after allegedly sexually assaulting a 14-year-old girl. His bail hearing will be next week. pic.twitter.com/Ak3N0okzgs — Yusuf Abramjee (@Abramjee) February 25, 2022